ועדת הכספים, כנסת 23, פרוטוקול מספר 243, 2021-03-08 10:00

משה גפני: אני מתכבד לפתוח את ישיבת ועדת הכספים.

משה גפני: אנחנו מתחילים בצו להגדלת שיעור ההשתתפות בכוח העבודה ולצמצום פערים חברתיים.

משה גפני: מי מסביר את שני הצווים?

משה גפני: (מענק עבודה) (הארכת תקופת הזכאות למענק סיוע לעצמאי ולשכיר בעל שליטה בחברת מעטים) (הוראת שעה מס' 2); וצו התוכנית לסיוע כלכלי (נגיף הקורונה החדש) (הוראת שעה) (הארכת תקופת הזכאות למענק סיוע לעסקים בעד השתתפות בהוצאות קבועות) (מס' 2), התשפ"א-2021.

משה גפני: מי מציג את הצווים?

גיא גולדמן: אני אציג, גיא גולדמן.

גיא גולדמן: בוקר טוב.

גיא גולדמן: חוק הסיוע הכלכלי שאושר ביולי האחרון קבע מתווה מענקי סיוע, מענק ההשתתפות בהוצאות קבועות ומענק סיוע לעצמאים ולשכירים בעלי שליטה.

גיא גולדמן: המענקים ניתנים על בסיס תקופות זכאות של חודשיים.

גיא גולדמן: בסוף כל תקופת זכאות יש בקשות שמוגשות, מאושרות ומשולמים המענקים.

גיא גולדמן: תקופת הזכאות האחרונה שאושרה – ככלל, תקופות הזכאות מאושרות בצווי שר אוצר באישור ועדת הכספים, וכך עשינו עד עכשיו.

גיא גולדמן: היה צו שפורסם לנובמבר-דצמבר, חודשים ינואר ופברואר אושרו בחקיקה ראשית בחוק מענק פגיעה נמשכת האחרון שאישרה הוועדה, לא היה צורך בצו.

גיא גולדמן: עכשיו נותרו עוד שתי תקופות זכאות שטרם אושרו – מרץ-אפריל ומאי-יוני, אז צווי שר האוצר שהוגשו לאישורכם הן לאישור תקופות הזכאות מרץ-אפריל, גם המענק שמכונה המענק הסוציאלי לשכירים בעלי שליטה ועצמאיים וגם מענק להשתתפות בהוצאות קבועות.

מיקי לוי: אבל רק לתקופה אחת אתם מאריכים עכשיו?

גיא גולדמן: כן.

מיקי לוי: רק לתקופה אחת.

מיקי לוי: ואחרי התקופה יבחן המשך המדיניות, זה מה שאתה אומר?

גיא גולדמן: נכון.

גיא גולדמן: נכון.

גיא גולדמן: זה מה שאמרנו גם בפעמים הקודמות כשהיינו פה.

מיקי לוי: אני בעד.

מיקי לוי: אני לא תומך בהארכה כפולה.

מיקי לוי: אני רוצה שיחזרו לעבודה.

גיא גולדמן: כולנו רוצים.

מיקי לוי: הלוואי.

מיקי לוי: אם היו שומעים בקולנו לפני כן והולכים למודל הגרמני, זה היה נראה אחרת עכשיו.

מיקי לוי: אבל למה אני צריך להגיד לך את זה, גיא?

מיקי לוי: זה לא מופנה כלפיך.

אחמד טיבי: 20 פעם נתנו את המודל הגרמני בוועדה הזאת.

מיקי לוי: 50,000 חסרים במסעדנות ובאולמות השמחה.

מיקי לוי: 50,000.

אחמד טיבי: כי יש כאלה שלא רוצים לחזור.

מיקי לוי: נכון.

מיקי לוי: מה אכפת לו?

מיקי לוי: 70% עד יוני 2021.

אחמד טיבי: הוא מקבל משכורת.

מיקי לוי: מה אכפת לו?

מיקי לוי: הוא מקבל 70% משכר הבסיס שלו עד יוני 2021.

משה גפני: יש מישהו אצלכם שחושב על הדברים האלה?

גיא גולדמן: חושב על מה?

גיא גולדמן: על מסלולים חדשים?

משה גפני: איך עושים את האיזון הזה בין כאלה שכולנו רוצים שהם יחזרו לעבודה, לבין המציאות, שהם מקבלים מענקים שזה לא כדאי להם, ואז המעסיקים מתלוננים?

משה גפני: יש מישהו שחושב על זה?

מיקי לוי: היה צריך להפסיק את המענקים.

משה גפני: אני לא חד משמעי בזה.

משה גפני: אני יודע שיש לזה פנים לכאן ולכאן.

מיקי לוי: אבל אדוני היושב-ראש, יש כאלה שבאמת איבדו את מקום עבודתם, מקום העבודה נסגר.

מיקי לוי: אבל אני הייתי מחייב להביא מהמעסיק אישור אם הוא יכול להעסיק אותו או לא להעסיק אותו.

מיקי לוי: ככה אף אחד לא שואל את המעסיק.

משה גפני: לא, אני שואל אם יש מישהו אצלם שחושב איך מאזנים בין שתי העדיפויות הללו, שהן באמת בעיה.

משה גפני: הן בעיה לכאן, ובעיה לכאן.

גיא גולדמן: חושבים כל הזמן.

גיא גולדמן: חושבים כל הזמן ומנתחים נתונים.

משה גפני: מה אתם אומרים על זה?

גיא גולדמן: אבל מכיוון שיש כבר חוק מתווה המענקים שהכנסת אישרה וצועדים - - -

משה גפני: אז מה?

משה גפני: הכנסת אישרה, הכנסת יודעת גם להגיד אחרת.

מיקי לוי: אנחנו נבוא בחופש, נבוא באמצע בחירות, לטובת העניין.

גיא גולדמן: המחשבה היא שיש עסקים שהם עדיין בירידת מחזורים וזקוקים לסיוע על זה.

מיקי לוי: גיא, אין לנו טענות.

משה גפני: גיא, מה שאומר מיקי, ואני גם חושב ככה, האם יש אצלכם – זה שאתה אומר מה הסיבות של זה, זה בסדר גמור, וכולנו תומכים בזה, זה בסדר גמור.

משה גפני: אנחנו שואלים האם אתה יכול להגיד לנו אם עשיתם חשיבה מה עושים עם אלה שלא רוצים לחזור לא בגלל שהם לא רוצים לחזור, אלא בגלל שהם מקבלים את המענקים?

משה גפני: אנחנו נתנו להם את זה ברצון טוב.

משה גפני: כשלא הייתה ברירה, נתנו את זה.

משה גפני: אבל עכשיו הם לא רוצים לחזור – הם אומרים למה לי?

משה גפני: אני יכול לשבת בבית ולקבל את אותה משכורת.

משה גפני: האם יש פתרון אצלכם לבעיה הזו?

גיא גולדמן: אין צעד חלופי שהוחלט עליו.

משה גפני: המעסיקים אומרים את זה בקול גדול: אנחנו מתקשים בהשגת עובדים מכיוון שאלה שעבדו אצלנו היום לא רוצים לעבוד.

גיא גולדמן: מה שאתה מתאר נוגע כמובן גם לדמי אבטלה לשכירים, וזה שיח שצריך להיות בו גם ביטוח לאומי.

משה גפני: כל דבר.

משה גפני: כל דבר.

משה גפני: אנחנו מתפללים הרי שהקורונה תסתיים, וזה יכול להיות בזמן כזה שאנחנו עדיין נותנים מענקים.

מיקי לוי: ביקרתי במפעל לחריטה, לעיבוד מדויק למשרד הביטחון.

מיקי לוי: אלו אנשים מומחים שעובדים - - -

משה גפני: איפה?

משה גפני: באיזה מקום?

מיקי לוי: באשקלון.

מיקי לוי: עיבוד שבבי למשרד הביטחון של חלקים מאוד מאוד מדויקים עבור נשק מדויק.

מיקי לוי: זו חברה משפחתית, האבא הקים את זה לפני 40 שנה, הילדים הצטרפו, מהנדסים במקצועם.

מיקי לוי: הוא אומר: יש לי 140 עובדים, רק 80 אני מעסיק, השאר, אני מצלצל אליהם, הם אומרים לי: דבר איתי ביוני 2021.

משה גפני: עד אז יש מענקים.

מיקי לוי: כן.

מיקי לוי: הוא מקבל 10,000 שקל.

מיקי לוי: במקום 10,000 הוא יושב בבית והולך לחוף הים, ומקבל 7,000, 70% מהשכר.

מיקי לוי: למה יעבוד?

מיקי לוי: וככה כל המשק, במקום להחזיר אותו.

מיקי לוי: חבל.

מיקי לוי: חבל.

גיא גולדמן: אני יכול להגיד לך באופן אישי שהתרחישים האלה נלקחו בחשבון לא רק עכשיו, כשיש כתבות ושומעים מה קורה, אלא גם כשהתחילה הקורונה - -

מיקי לוי: אנחנו גאים שאנחנו צועקים כבר שבעה חודשים על המודל.

גיא גולדמן: - - אבל זאת הדרך שהוחלט ללכת בה ואין כרגע צעד אחר.

משה גפני: כשהתחילה הקורונה אנחנו תמכנו כולנו בכל האמצעים הללו, ראינו איך שאנשים לא יכולים להביא לחם הביתה.

משה גפני: אז היה מצב שזה היה במקום והיה צריך אולי אפילו יותר ממה שהיה צריך לתת.

משה גפני: אנחנו עכשיו נמצאים בשלב אחר.

משה גפני: אנחנו נמצאים בשלב שהעסקים נפתחים.

משה גפני: אנחנו נמצאים בשלב שבו זקוקים לעובדים האלה בכל המקומות, והעובדים עושים חשבון – חלקם כמובן – למה אני צריך לחזור לעבודה?

משה גפני: אני מקבל בינתיים מענק, את המענק הזה – הדוגמה שמיקי אמר, ואני יכול להביא לך עוד דוגמאות.

גיא גולדמן: הטענות הן מאוד לגיטימיות, מאוד רלוונטיות.

גיא גולדמן: אני מציע שיהיה פה דיון עם ביטוח לאומי, דיון עם גורמים באוצר וביטוח לאומי, ותשמעו את כל ההשלכות ואת מה שקורה, ורעיונות חלופיים שאולי יש.

ינון אזולאי: עד אז כבר יגיע יוני.

קטי קטרין שטרית: רגע, זו מדיניות ממשלתית, או שזו מדיניות שלכם, של משרד האוצר?

קטי קטרין שטרית: אני מנסה להבין את ההיגיון ואיך מחזירים את המשק בחזרה.

קטי קטרין שטרית: הרי היו לכם מסלולי תעסוקה.

קטי קטרין שטרית: עסקתם בזה בעבר, רציתם לעודד במגזר החרדי ובמגזר הערבי יציאה למקום עבודה, ועשיתם מסלול מיוחד באמצעות משרד הכלכלה, שהעניק לעובדים תמריץ כדי לצאת לעבוד.

גיא גולדמן: יש הרבה תמריצים.

קטי קטרין שטרית: שנייה.

קטי קטרין שטרית: המעסיק משלם – נניח, אני סתם זורקת מספר – 7,000 שקל, אתם מוסיפים עוד 3,000 שקל, ואז בשביל 10,000 שקל כן כדאי לו לצאת לעבוד.

קטי קטרין שטרית: אולי כדי להחזיר את המשק בחזרה, תמריץ.

קטי קטרין שטרית: אני שמעתי גם את השר אומר את זה.

קטי קטרין שטרית: אגב – וזה ייאמר לזכותכם, משרד האוצר – הסתובבתי עם שר האוצר במספר מקומות, ובעלי העסקים – מחמאות אדירות לטיפול.

קטי קטרין שטרית: אני אגיד לך במה הייתי מופתעת: קודם כל, בכל נושא הטופסולוגיה.

קטי קטרין שטרית: אמרו באיזו מהירות טיפלו.

קטי קטרין שטרית: שלחנו טפסים, מיד קיבלנו את המענקים, כל הכבוד.

קטי קטרין שטרית: אני עדיין מחפשת בבלפור את המפגינים, אז הבנתי שאלו לא אותם מפגינים, כי אתם באמת נתתם והענקתם את המענקים.

קטי קטרין שטרית: לגבי תמריץ, יש שני סוגים של תמריצים: הכשרות, שאני חושבת שכדאי לעבוד על הכשרות.

קטי קטרין שטרית: יש ענפים מסוימים שלוקח להם הרבה יותר זמן לחזור.

קטי קטרין שטרית: עד שתיגמר הקורונה – לפי מדד בלומברג מדברים על שבע שנים בעולם, שנתיים בארצות הברית, וחודשיים-שלושה בישראל, אז בוא ניקח את האלטרנטיבה של תמריץ לאותו עובד שרוצה לחזור לעבודה, או שלא רוצה לחזור לעבודה, אבל אם הוא יקבל תמריץ לצד המשכורת שלו, אולי כן.

קטי קטרין שטרית: אין מה להגיד שזה מצב שבו אנשים נשארים בבית, עדיף להם.

ינון אזולאי: קטי, על זה אמר היועץ המשפטי שזה שוחד בחירות.

קטי קטרין שטרית: מה?

ינון אזולאי: לתת מענק או תמריץ למי שרוצה לחזור לעבודה בתוכנית החדשה של ישראל כץ.

ינון אזולאי: הוא אמר שזה שוחד בחירות.

ינון אזולאי: את רוצה שיהיה פה עוד פעם שוחד בחירות?

קטי קטרין שטרית: ינון על תקן הליצנות הבוקר.

קטי קטרין שטרית: בסדר.

ינון אזולאי: אני רואה שאת - - -

קטי קטרין שטרית: שמה?

קטי קטרין שטרית: שמנסה להניע?

משה גפני: אוקיי, תודה.

משה גפני: יש מישהו מהתעשיינים או מהארגונים העסקיים?

ינון אזולאי: אני גם רוצה אחר כך להגיד משהו.

משה גפני: יש מישהו שיכול להתייחס למה שעלה כאן מהתעשיינים?

משה גפני: לא.

משה גפני: איגוד לשכות המסחר?

קטי קטרין שטרית: אגב, ינון עקץ אותי.

קטי קטרין שטרית: זו דווקא תשובה של משרד האוצר.

קטי קטרין שטרית: כפקידות במשרד האוצר, תגיד אם זה שוחד בחירות או לא שוחד בחירות.

קטי קטרין שטרית: אם תמריץ כדי להחזיר את האנשים למסלולי העבודה - - -

ינון אזולאי: אני בסך הכול עזרתי.

קטי קטרין שטרית: אני הפניתי את זה למשרד האוצר, ענית במקומו.

קטי קטרין שטרית: או במקום היועץ המשפטי?

קטי קטרין שטרית: במקום מי אתה מעדיף לענות?

ינון אזולאי: לא, הם אין להם עמדה.

קטי קטרין שטרית: לא, ממש לא.

קטי קטרין שטרית: לחלוטין לא.

ינון אזולאי: הם עושים מה שהשר מבקש.

ינון אזולאי: מה שהשר מבקש.

קטי קטרין שטרית: משרד האוצר הוא משרד שמתווה דרך שנים רבות.

ינון אזולאי: מה פתאום?

ינון אזולאי: מה פתאום?

קטי קטרין שטרית: אפילו כולל העדפה.

קטי קטרין שטרית: אני לא מסכימה אתך.

משה גפני: קטי, עכשיו אני רוצה להגיד לך ברצינות, אנחנו לא יכולים לדבר כל הזמן על שוחד בחירות בערב בחירות.

משה גפני: אנחנו נמצאים במערכות בחירות כבר שנתיים, אחת אחרי השנייה.

משה גפני: אנחנו לא יכולים לשתק את האנשים, אנשים לא מעניין אותם.

קטי קטרין שטרית: אני מסכימה אתך.

משה גפני: אנשים רוצים שאנחנו נעשה את הדברים.

משה גפני: את יודעת מה?

משה גפני: גם בית המשפט העליון לימד אותנו שלא מתחשבים בעניין של ערב בחירות.

משה גפני: הוא פוסק דברים דרמטיים ערב בחירות.

משה גפני: הוא לא מחכה עד אחרי הבחירות.

משה גפני: אנחנו כל הזמן בערב בחירות.

ינון אזולאי: מה הם פסקו?

ינון אזולאי: הם בסך הכול תפסו צד.

קטי קטרין שטרית: אדוני היושב-ראש, אני יודעת בצד האישי, כי בעלי היה ממונה על זה בעבר, מסלולי התעסוקה הם מסלולים שהקפיצו את מספר העובדים במשק במגזר הערבי ובמגזר החרדי ברמות שלא היו כדוגמתן במדינת ישראל.

משה גפני: נכון.

ינון אזולאי: נכון.

קטי קטרין שטרית: אני חושבת שאולי צריך לחשוב על זה, איך נוכל להחזיר את המשק.

קטי קטרין שטרית: יוני נגמר – יתחילו הפגנות למה לא מחזירים - - -

משה גפני: גיא, אני מבין שאתם - - -

ישראלה מני: אדוני היושב-ראש, איגוד לשכות המסחר.

משה גפני: בבקשה, כן.

משה גפני: תגידי שם ותפקיד.

ישראלה מני: שמי ישראלה מני, ואני סמנכ"לית כלכלה.

משה גפני: מה את אומרת על מה שעלה כאן?

משה גפני: מה את אומרת על זה שעלה כאן העניין שבו יש עובדים שלא רוצים לחזור לעבודה?

משה גפני: עובדים שעבדו במקום מסוים, ועכשיו הם אומרים: תבוא אליי ביוני.

ישראלה מני: הם אומרים את זה, וזה לא מעט, ואלו הרבה מאוד אנשים.

משה גפני: מה עמדתכם?

ישראלה מני: יש לי עסקים גם גדולים וגם קטנים, כולם סובלים ממחסור עצום בכוח אדם.

ישראלה מני: אני יכולה להגיד לך שחלק מהעובדים אומרים אפילו להם – היה לי מקרה אחד של עובד, לפני חודשיים, שאמר למעסיק שלו אני מעדיף לצאת לחל"ת עם בת הזוג שלי, אנחנו נשב כמה חודשים בבית.

ישראלה מני: הוא אמר לו: אבל אתה בן 50 ומשהו.

ישראלה מני: הוא ענה לו: לא משנה, יש לי כרגע כסף מהמדינה, אני מעדיף לשבת בבית, ואין לי עניין לשקר פה.

ישראלה מני: אנחנו בבעיה מאוד רצינית של עובדים.

ישראלה מני: מאוד מאוד מאוד רצינית של עובדים, והמבחינה הזאת, שינוי המנגנון – אנחנו ניתקע עם זה בהמשך.

משה גפני: יש כאלה שמעדיפים להישאר בבית כי הילדים שלהם בבית.

ישראלה מני: אני רוצה להגיד משהו בעניין הזה.

מיקי לוי: עכשיו אין ילדים בבית.

ינון אזולאי: בערים האדומות.

משה גפני: בערים האדומות הילדים בבית.

ישראלה מני: המנגנון הזה הוא חשוב לאותם עובדים שלא יכולים לחזור לעבודה.

מיקי לוי: אם הוא בן 55, הילדים מחוץ לבית מזמן.

משה גפני: נכון, נכון, זה מקרה - - -

מיקי לוי: הוא לא רוצה לצאת לעבוד.

משה גפני: כן, זה מקרה אחר.

ישראלה מני: אני לא שומעת - - -

משה גפני: בסדר, הבנו את מה שאת אומרת.

ישראלה מני: אבל אני רוצה להגיד שהמנגנון חשוב לעובדים שלא יכולים לצאת לעבודה.

ישראלה מני: יש כאלה עובדים.

מיקי לוי: מי שלא יכול, לא יכול.

ישראלה מני: אנחנו צריכים למצוא – אני שונאת להגיד המודל הגרמני, אבל המודל הדיפרנציאלי במובן הזה הוא עדיף לנו, כי הוא מסוגל לעשות את ההבדלים בין אותו עובד שצריך להישאר מחוץ למסלול העבודה כרגע, כי הוא לא יכול לצאת לעבודה, לבין עובד שיכול לעבודה.

ישראלה מני: חייב להיות פה סוג של – אני לא אקרא לזה קנס – מנגנון שאומר לעובד: אדוני הנכבד, אין לך יותר אופציה לקבל מהמדינה את הכסף העודף הזה.

משה גפני: יש עסקים שבינתיים לא יכולים להיפתח.

משה גפני: אלה שלא יכולים להיפתח, העובדים צריכים להמשיך לקבל את המענק, זה ברור לחלוטין.

משה גפני: יש עסקים שכן יכולים להיפתח, אבל יש עובדים שלא יכולים לשוב, מסיבות שונות, זה גם מובן.

משה גפני: אנחנו מדברים על כאלה שיכולים לחזור.

משה גפני: העסק פתוח או נפתח עכשיו, והעובדים יכולים לחזור, והם לא רוצים לחזור בגלל שהמדינה במן קיבעון כזה – אומרים: זה מה שהחלטנו, בואו נחכה עד שתסתיים ההחלטה.

משה גפני: אנחנו סבורים שזה לא נכון, שצריך לחשוב על כל התהליך הזה.

משה גפני: אחמד, בבקשה.

אחמד טיבי: תודה רבה, מכובדי היושב-ראש.

אחמד טיבי: העלינו את זה כבר בעבר, מיקי, אם אתה זוכר.

אחמד טיבי: בימים אלה רואי החשבון סוגרים את שנת המס 2020.

אחמד טיבי: בשנה זו הרבה עסקים ועצמאיים ויחידים קיבלו מענקים, מענקי קורונה, השתתפות בהוצאות וכולי.

אחמד טיבי: כל המענקים האלה חייבים במס.

אחמד טיבי: זה יכול לעלות לעצמאים עשרות אלפי שקלים.

אחמד טיבי: שיטת חישוב המענק ממילא מנכה מיסים, ויש האומרים שיש פה כפל מס.

אחמד טיבי: לכן ההצעה שהצענו כאן - - -

משה גפני: למה כפל מס?

ינון אזולאי: כי זה מנוכה כבר פעם אחת, ועכשיו - - -

אחמד טיבי: זו נוכה פעם אחת.

אחמד טיבי: מה שהצענו אז, אוסאמה אני וסמי, הכוונה לתת פטור ממס למענקים האלה בתקופת הקורונה, שזה משבר שפוקד את כולנו.

אחמד טיבי: מה יותר נורמלי מזה?

משה גפני: רק שנייה, תיכף אני אבקש שתשיב, אבל קודם ינון.

ינון אזולאי: אם אני זוכר נכון, הייתה להם תשובה, שהם יחשבו על זה.

אחמד טיבי: זה מה שענו לנו אז – נחשוב על זה.

אחמד טיבי: אתה צודק.

אחמד טיבי: מאז הם חושבים, אדוני היושב-ראש.

אחמד טיבי: השאלה אם יש תשובה, ולכן עדיף שהוא יענה מיד.

משה גפני: גיא, תענה.

גיא גולדמן: אני לא מכיר שנשקל צעד בנושא הזה, אבל מענק ככלל חייב במס.

גיא גולדמן: דמי אבטלה ככלל חייבים במס.

גיא גולדמן: אם המשכורת חייבת במס - - -

אחמד טיבי: בשנת קורונה, כשאנשים קורסים?

גיא גולדמן: רגע.

גיא גולדמן: אם יש בעיה, אפשר להגדיל את הסיוע, אם המסגרת התקציבית מאפשרת את זה, אבל אני מדבר על כלל המיסוי, שהדברים האלה חייבים במס.

גיא גולדמן: אם משכורת והכנסה חייבת במס, אז גם התמיכה שמחליפה אותה חייבת המס.

אחמד טיבי: אני מתכוון שאנחנו במצב חריג, קורונה.

גיא גולדמן: דרך אגב, גם פיצויי מס רכוש תמיד חייבים במס.

משה גפני: גיא, קצת מצחיקה התשובה הזאת.

משה גפני: קצת.

משה גפני: לא הרבה, קצת.

משה גפני: אנחנו אישרנו פה במשך התקופה הזאת – ואני גאה על כך – דברים שהם חריגים לימים רגילים.

משה גפני: אנחנו נותנים מענקים שלא היינו נותנים אותם בימים רגילים, אנחנו נותנים דמי אבטלה שלא היינו נותנים אותם בימים רגילים, אלא על פי כללים שנקבעו בחוק.

משה גפני: אנחנו שינינו סדרי בראשית בגלל שזו קורונה.

משה גפני: אמרנו שאנשים רעבים ללחם, לאנשים אין פרנסה, עסקים נופלים ומתמוטטים.

משה גפני: אמרנו שאנחנו עושים דברים חריגים, לא דברים שאנחנו עושים בכל יום.

משה גפני: זה לא משנה את המדיניות של רשות המיסים.

משה גפני: חבר הכנסת אחמד טיבי אומר: אנחנו בקורונה.

משה גפני: החלטנו לתת מענקים, אתם לוקחים מזה מס, אתם פוגעים במטרה שלשמה המענקים האלה ניתנו, וזה נכון.

משה גפני: אלא מה?

משה גפני: אתה אומר יש לנו מדיניות מס, שאנחנו ממסים גם דמי אבטלה וגם מענקים וכל הדברים האלה.

משה גפני: זה נכון, בימים רגילים, לא בתקופת קורונה.

משה גפני: האנשים האלה צריכים את הכסף הזה כדי לחיות.

משה גפני: אל תיתן תשובה מקובעת.

גיא גולדמן: אני אגיד לא בהתאם למדיניות המס.

גיא גולדמן: אני אגיד משהו שאמרתי כשאושר מענק פגיעה נמשכת על מגבלות שקבענו בו.

גיא גולדמן: היקפי הסיוע לעוסקים רבים – עוסקים רבים זה מאות אלפים – הוא חסר תקדים בהיקפו.

גיא גולדמן: אני מדבר גם בקונטקסט של פיצויים שניתנו בעבר לאירועי לחימה גם בהשוואה למדינות אחרות.

משה גפני: מה אתה רוצה להגיד בזה?

משה גפני: בסדר.

גיא גולדמן: אני אומר שהמסקנה שיוצאים חסרים, שמישהו יוצא חסר – אני אומר שעוסקים רבים קיבלו יותר מהפעילות שהייתה להם ב-2019.

גיא גולדמן: אז להגיד עכשיו שיש בהם פגיעה בגלל הכלל הזה של ברירת מחדל של מס הכנסה – עכשיו אני אומר משהו לא בעולם המיסוי, כמו שביקשת, אלא בעולם התמיכה.

גיא גולדמן: אני אומר שהתמיכה בעוסקים, בעצמאיים, היא גדולה מאוד, אנחנו יודעים את זה, ולא חושבים - - -

אחמד טיבי: המשפט שנאמר פה הוא נורא, שאנשים קיבלו יותר כסף ממה שמגיע להם.

משה גפני: בסדר, מה זה משנה?

גיא גולדמן: מגיע או לא מגיע – את זה אתם תקבעו, לא אני.

משה גפני: לא זאת הייתה השאלה.

משה גפני: לא זאת הייתה השאלה.

משה גפני: חלק גדול מהאנשים שקיבלו את המענק – אלו הם חייהם הכלכליים, זה הלחם והחלב שהם מביאים לילדים הביתה, אני יכול להגיד לך בוודאות, כל אחד מאתנו יכול לספר לך את זה.

משה גפני: שואל על זה חבר הכנסת אחמד טיבי, הוא לא שואל על כל הדברים האחרים, לא על המדיניות הכוללת, שיכול להיות שיש כאלה שקיבלו יותר ממה שמגיע להם, היינו צריכים להחליט את זה בשעה שהחלטנו על המענקים.

משה גפני: אני לא בטוח שזה נכון.

משה גפני: זה לא רלוונטי אבל, גם אם זה נכון, גם אם זה לא נכון.

משה גפני: אנחנו מדברים על אלה שמצבם הכלכלי הוא כזה שהמענק הזה הוא זכות הקיום שלהם מבחינה כלכלית.

משה גפני: על זה הוא שואל, זה צריך להיות חריג, שלא יגבו מס.

גיא גולדמן: אני מבין, אז אני כמובן לא עברתי בכל בית ובית - - -

משה גפני: אתה לא צריך לעבור, אנחנו צריכים לעבור.

משה גפני: לנו יש בחירות, לך אין.

משה גפני: אנחנו עוברים מבית לבית, אנחנו יודעים.

משה גפני: אתה רוצה שאני אביא לך דוגמאות?

משה גפני: אני אביא לך דוגמאות של אנשים שרעבים ללחם, שמה שמחזיק אותם זה המענק.

משה גפני: מה השאלה?

אחמד טיבי: אנשים שקרסו, שקרסו, ולכן נתנו להם מענק דרך הוועדה הזאת.

משה גפני: על זה אנחנו רוצים תשובה, ואני מניח שאתם אמורים להביא בימים הקרובים את הנושא של הגדלת המסגרת.

גיא גולדמן: אני מכיר את הנושא, אני לא מטפל בו אישית.

משה גפני: מה אתה מכיר?

משה גפני: תשאל אותי, אני אגיד לך, הרי אני רשות המיסים, אתה חבר כנסת.

משה גפני: זה הולך להגיע, אנחנו נרצה עד אז תשובה.

משה גפני: אנחנו סבורים, א', שמי שיכול לצאת לעבוד, צריך לצאת לעבוד.

משה גפני: ב', אנחנו סבורים שצריך לפטור את אלה שזכאים למענק ממיסוי.

משה גפני: אתם יכולים לעשות את זה כמו שאמרתם שתעשו במעונות, שאתם תוסיפו כסף.

משה גפני: תוסיפו כסף, בסדר.

משה גפני: אצלכם זה קדוש-קדוש-קדוש מדיניות המס.

משה גפני: זה לא מי יודע מה.

קטי קטרין שטרית: אדוני היושב-ראש, אפשר להוסיף לצד הענקה והענקה גם תוכנית פעולה.

משה גפני: דיברנו על זה קודם.

קטי קטרין שטרית: בדיוק.

קטי קטרין שטרית: אני מנסה לחשוב על משרד החינוך, שכל הזמן טענו שמשרד החינוך לא הכין את עצמו לקראת החזרה ללימודים.

קטי קטרין שטרית: הטענות האלה חזרו על עצמן בכל דיון, ויש מי שבנתה קריירה פוליטית שלמה על זה.

קטי קטרין שטרית: יושבת-ראש ועדת קורונה בנתה קריירה שלמה על זה.

קטי קטרין שטרית: אז אני אומרת, כדי שלא נגיע למצב שעוד פעם יגידו איך יוצאים ממצב של מענק לתעסוקה, לעידוד תעסוקה, אני חושבת שיפה שעה אחת קודם, שמשרד האוצר הכין תוכנית יציאה מהענקת מענקים למצב של תמריצים או מה שנקרא הזנק.

קטי קטרין שטרית: אני חושבת שצריך להכין את זה ולהציג את זה.

משה גפני: יש חיסרון גדול בממשלה הזאת, שלא מכינים תוכניות.

משה גפני: יש לזה גם סיבות סובייקטיביות, לא אובייקטיביות.

משה גפני: כל הממשלה הזאת בנויה מאוד משונה.

משה גפני: מאוד.

משה גפני: אני חבר בקואליציה, אני חלק מהעניין, אני לא בורח מזה, אבל זה מתנהל לא לעניין.

קטי קטרין שטרית: אתה רוצה שאני אגיד לך את דעתי האישית?

קטי קטרין שטרית: מפלגת כחול לבן הגיע כתוצאה מהקורונה, אז אני תמיד שואלת את עצמי: אם אתה מגיע בגלל הקורונה לממשלה הפריטטית, אז תיקח את התיקים שקשורים לקורונה, לא את התיקים היוקרתיים של חוץ, ביטחון, תיירות.

ינון אזולאי: רגע, את אומרת שכחול לבן זה תסמין של קורונה?

ינון אזולאי: זה מה שאת התכוונת להגיד?

קטי קטרין שטרית: לא, ממש לא.

קטי קטרין שטרית: לא לזה התכוונתי.

קטי קטרין שטרית: הם הגיעו לממשלה הפריטטית כדי לפתור את העניין.

משה גפני: תודה.

משה גפני: ינון, בבקשה.

ינון אזולאי: קודם כל, אני מצטרף לדברים האלה שהרבה אנשים היום בוחרים לעצמם להמשיך את החל"ת ולא ללכת לעבודה.

ינון אזולאי: ואני אגיד יותר מזה, יש אנשים שהולכים למקום עבודה אחר ואומרים לו תשלם לי בשחור כי אני לא יכול לעבוד, אני בחל"ת.

ינון אזולאי: אנחנו שומעים גם כאלה מקרים שמגיעים אלינו.

ינון אזולאי: אני חושב שזה חינוך לא טוב שאנחנו נותנים, ולכן צריך כמה שיותר מהר לתת עידוד תעסוקה גם למעסיק, גם לעובד, לכל מי שרק אפשר, על מנת לחזור כמה שיותר מהר לשגרה ולעבודה.

ינון אזולאי: אני גם רוצה להגיד שבכל המתווה שבא גם בפעם שעברה – והעלינו את זה – העסקים מעל 400 מיליון, שכחנו אותם.

ינון אזולאי: האמת היא שלא שכחנו אותם, האוצר לא סופר אותם.

ינון אזולאי: לפעמים אנחנו חושבים שמעל 400 מיליון, מדובר באנשים מיליונרים, באנשים שיש להם כסף והם יכולים להחזיק את המשק.

ינון אזולאי: גם כשהם יכלו להחזיק את המשק, זה עד זמן מסוים.

ינון אזולאי: הם גם המשיכו להחזיק עובדים.

ינון אזולאי: יש חברות תיירות שהחזיקו 100, 200, 300, ואני מכיר חברת תיירות שהחזיקה גם 500 עובדים, ולא פיטרו, והשאירו 150 עובדים שיעבדו וימשיכו לעבוד גם בתקופת הקורונה, מתוך צורך שאמרו שאולי זה יקרה וגם כדי להמשיך ולעזור במשק.

ינון אזולאי: אני חושב שצריך להיות מענה לכך, ולא יכול להיות שבכל פעם אנחנו נעבור ונעבור.

ינון אזולאי: 400 מיליון – לא מדובר באנשים טייקונים דווקא, מדובר באנשים שגם אם הם טייקונים, הם מחזיקים משפחות וצריך לתת להם את העזרה.

ינון אזולאי: הם הפסידו ב-90%.

ינון אזולאי: למשל חברות של תיירות ונופש, הן הפסידו ב-90%, ואפילו ב-100%, והן המשיכו לשלם, את כל ההוצאות שאפשר היה לשלם הן שילמו, וצריך להיות לכך מענה.

ינון אזולאי: דבר נוסף, אתם מביאים עכשיו אורכה לעוד חודשיים, ובכל פעם לעוד חודשיים.

ינון אזולאי: אני רוצה לשאול מה עד עכשיו שולם, אם יש לכם בדיוק את הנתונים כמה שולם?

ינון אזולאי: כמה אושר?

ינון אזולאי: למה לא אושר?

ינון אזולאי: אנחנו רוצים לדעת מה קורה עם הנתונים האלה, אם יש לכם אותם.

גיא גולדמן: כן, אני יכול להגיד את הנתונים.

גיא גולדמן: הוצאות קבועות הן לעסקים של מעל 300,000.

גיא גולדמן: סך הכול שולם 9.3 מיליארד, כמעט 9.4.

גיא גולדמן: וזה כולל עד מענקי דצמבר, לא כולל את ינואר-פברואר האחרון.

ינון אזולאי: איזה מענק זה אמרת?

גיא גולדמן: הוצאות קבועות לעסקים שהם מחזור מעל 300,000.

גיא גולדמן: מענק פגיעה נמשכת האחרון – שולמו עד כה 872 מיליון.

גיא גולדמן: כל נתון נוסף שאתה תבקש, אתה תוכל – לדעתי מפרסמים את זה באתר.

ינון אזולאי: גם בפעם שעברה ביקשנו, ואני אמרתי את זה בפעם שעברה, והפרוטוקול מונח לפניי, שאנחנו מאוד שמחים שאתם באים בכל פעם עם הארכה, ולראות אתכם זה דבר טוב, אבל אנחנו רוצים לדעת נתונים.

ינון אזולאי: אני חושב שלישיבה כזאת אתם צריכים לשלוח אלינו לפני זה את הנתונים כדי שנדע בדיוק בסך הכול כמה נשאר.

ינון אזולאי: אישרנו קופת קורונה בסכום X, של כמעט 100 מיליארד, ואפילו קצת יותר.

ינון אזולאי: השאלה שלנו היא כמה בסך הכול נשאר מהקופה הזאת, ואם נשאר?

ינון אזולאי: יכול להיות שאתה תגיד לי לא נשאר, צריך עוד, אבל אני לא מאמין שלא נשאר, כי אנחנו יודעים מעידוד תעסוקה שנשאר לנו שם הרבה כסף.

ינון אזולאי: עכשיו אתה לא יודע לפרט לי, חבל, אני כן מבקש שתשלחו לנו את זה, כדי שנדע.

ינון אזולאי: חשוב לנו לדעת כמה נשאר בטוטל ומה הצפי שלכם עד יוני, שאז כביכול מסתיימים המענקים, כולל ה-50%, שהורדנו אותו לפני חודשיים, שאמרנו ש-50% מאז אנחנו ניקח לפני שלושה חודשים, כשהקדמנו את המענק.

ינון אזולאי: תגידו לנו כמה נשאר ומה הצפי, לפי מה שאתם רואים עכשיו, נדע כמה נשאר לנו בקופה של הקורונה.

ינון אזולאי: זה מאוד מעניין לדעת ממה שאושר ומה עוד אפשר לעשות עם הכסף הזה, כי יש מה לעשות בכסף של קורונה.

גיא גולדמן: אני יכול להשלים את הנתונים, אם אתה מבקש לדעת.

גיא גולדמן: המענק הסוציאלי – שולמו קרוב ל-15 מיליארד.

גיא גולדמן: הוצאות קבועות - - -

משה גפני: אתה יכול להגיש לנו את זה מסודר?

משה גפני: ינון צודק.

גיא גולדמן: כן.

גיא גולדמן: הוצאות קבועות כבר נתתי.

משה גפני: אנחנו אישרנו את הסכום שאישרנו.

משה גפני: אנחנו רוצים לדעת כמה מתוך זה ניתן לפי חלוקה של הסעיפים השונים וכמה נשאר.

גיא גולדמן: אין שום בעיה.

גיא גולדמן: אני יכול להקריא ואני יכול גם - - -

משה גפני: להעביר לנו את זה.

משה גפני: אני אעביר את זה לכל חברי הוועדה.

ינון אזולאי: זה חשוב מאוד.

ינון אזולאי: בפעם הבאה לשלוח לנו את זה לפני זה, כי גם בפעם שעברה ביקשתי את זה, והפרוטוקול מונח בפניי.

ינון אזולאי: בשבילנו זה טוב לדעת, אנחנו רוצים לדעת לאן הכסף הולך, מה עוד אפשר להועיל בעניין הזה.

גיא גולדמן: אין בעיה.

גיא גולדמן: אני מוכן להגיד עכשיו, ואני מוכן למסור בכתב.

משה גפני: להעביר בכתב.

ינון אזולאי: גיא, אני אגיד לך דבר אחד.

ינון אזולאי: אנחנו יכולים להסית בתוך הקופה – יש דברים שאפשר להסית אותם גם בלי אישור של ועדת הכספים ממקום למקום, חלק עם אישור של ועדת הכספים, אבל זה לא לפרוץ את המסגרת.

ינון אזולאי: אם אנחנו רואים שיש פה כסף – אתה אומר אנחנו רואים צורך לתת מענק לאנשים שמחזירים את העובדים, או שאתה יכול לתת מענק למעלה מ-400 מיליון.

משה גפני: בסדר, ינון, אני רוצה שהוא יגיש את זה כדי שכל החברים יראו.

משה גפני: טוב שאתה מעלה את זה, צריך לראות.

משה גפני: אני קיבלתי מכתב מרואי החשבון.

משה גפני: הם מבקשים אורכה כדי לשלם מענקים.

ינון אזולאי: ממי?

משה גפני: רואי החשבון.

משה גפני: הם שלחו לי מכתב.

משה גפני: לשכת רואי החשבון שלחו העתק לשר האוצר, לחברי הוועדה.

משה גפני: הם מבקשים לפתוח שוב את האפשרות להגשת מענקים עד לתאריך 30 באפריל 2021.

משה גפני: אתה מכיר את זה?

גיא גולדמן: אני לא מכיר את המכתב, אבל אני מכיר שנובמבר-דצמבר - - -

מיקי לוי: בכל פעם הארכנו כי הם לא עמדו בלחץ.

גיא גולדמן: לדעתי מענק נובמבר-דצמבר פתוח עד אפריל לבקשות.

משה גפני: הם מבקשים הארכה עד לתאריך 30 באפריל.

גיא גולדמן: אבל הם מבקשים הארכה לאיזה מענק?

משה גפני: להגשת בקשות למענקים.

גיא גולדמן: כללי - - -

משה גפני: מענק סיוע לעצמאיים ולשכירים בעלי שליטה.

מיקי לוי: אלה שלא הספיקו להגיש.

מיקי לוי: אלה שמגיע להם ולא הספיקו להגיש.

גיא גולדמן: הבנתי.

גיא גולדמן: לא ברור אם הם מבקשים מענקים שכבר נסגרו, ישנים, או מענקים שכבר עכשיו קולטים בקשות להאריך את התקופה.

גיא גולדמן: נברר את זה.

משה גפני: אין מה לברר.

מיקי לוי: בפעם הקודמת הארכנו פעמיים, להזכיר לך.

גיא גולדמן: יש סמכות למנהל רשות המיסים להאריך ב-180 ימים.

ינון אזולאי: רק את הפתוח, לא את הסגור, מה שסגור אתה לא יכול להאריך.

אייל לב ארי: את הפתוחים.

אייל לב ארי: את הסגורים חייב בחקיקה.

ינון אזולאי: חייב חקיקה, נכון.

ינון אזולאי: הארכת מועדים בחקיקה.

גיא גולדמן: אם זה סגור וכבר עברו 180 יום, בוודאי שצריך חקיקה.

משה גפני: צריך חקיקה, אייל?

אייל לב ארי: מה שגיא אמר, מה שנסגר להגשה וגם חלפו 180 ימים, צריך חקיקה.

אייל לב ארי: מה שנשאר פתוח עוד אפשר להאריך בתוקף, זה כבר בסמכות המינהלית של מנהל רשות המיסים.

אייל לב ארי: יש מענקים שלגביהם אפשר להאריך אם צריך, יש מענקים הרבה יותר ישנים שאם לגביהם יש חוסר ניצול - -

משה גפני: אז צריך תיקון חקיקה.

אייל לב ארי: - - אז תיקון חקיקה, כמו שנעשה במענק עידוד תעסוקה.

משה גפני: יש לך את - - -

גיא גולדמן: אמרתי, כרגע מענק נובמבר-דצמבר פתוח עד אפריל.

גיא גולדמן: אפשר להגיש בקשות עד אפריל.

גיא גולדמן: מענקים ישנים, של ספטמבר-אוקטובר ודרומה, הם סגורים.

גיא גולדמן: צריך לבחון אם רשות המיסים יודעת לפתוח אותם, ואם היא יודעת, אם אפשר להסתפק בהודעת מנהל רשות המיסים על הארכה, או שזה צריך להגיע לחקיקה ראשית.

משה גפני: כמה יש כאלה?

גיא גולדמן: כמה מענקים?

גיא גולדמן: יש מענקים - - -

משה גפני: כמה יש ישנים וכמה יש כאלה שאתה אומר שעד אפריל הם פתוחים?

גיא גולדמן: יש שלושה מענקים שסגורים: מאי-יוני, יולי-אוגוסט וספטמבר-אוקטובר.

משה גפני: כמה יש כאלה שמבקשים - - -

גיא גולדמן: מעט, אני יודע שהניצולת של המענקים היא מצוינת.

משה גפני: אתה יכול להגיד לנו?

משה גפני: לבדוק ולהגיד?

גיא גולדמן: כשאני אדווח את הנתונים על הסכומים שנגבו, אנחנו נכניס גם לגבי הניצולת של הבקשות ואתם תוכלו להתרשם מהכול.

מיקי לוי: גיא, אני רוצה קצת יותר לצד המקצועי.

מיקי לוי: אתם טענתם שאין סמכות.

גיא גולדמן: אין סמכות?

גיא גולדמן: מה פתאום.

מיקי לוי: ככה טענתם, גם בפעמים הקודמות הצבענו פה בוועדה.

מיקי לוי: אין סמכות למנהל רשות המיסים לבצע הארכה.

מיקי לוי: אם אתה מתחייב שיש סמכות – מה שקרה, אנשים הגישו דוחות ולאחר מכן גילו שבניגוד לדוחות שלהם יש להם ירידה בהכנסות, ואז הם מחדשים את הבקשה שלהם.

מיקי לוי: לכן אני אומר, תגידו לנו אם אתם יכולים להאריך בחודש ימים.

מיקי לוי: אתה רוצה לצאת לשאול?

מיקי לוי: בבקשה.

מיקי לוי: עוד פעם, אנשים שהגישו דוחות גילו לאחר מכן שיש להם ירידה, ובהתאם לכך תיקנו.

מיקי לוי: אנחנו מבקשים לדעת, בהמשך למה שאמר היושב-ראש, אם אתם מוכנים להאריך את זה בחודש ימים.

מיקי לוי: בפעמים הקודמות, להזכיר לך, אייל, אם אתה זוכר, אנחנו פעמיים הארכנו בחודש ימים את תום תקופת הגשת הדוחות הכספיים.

מיקי לוי: תגידו לנו אם זה אפשרי, כי לאנשים אין הכנסות, מה לעשות?

משה גפני: המקרה שמיקי עכשיו אמר זה המקרה שהגיע אלינו אתמול.

מיקי לוי: נכון.

משה גפני: והשאלה הזאת היא שאלה שאנחנו כולנו שואלים.

משה גפני: היו גם טעויות בהגשת הדוחות, הגישו את זה מהר.

משה גפני: יש לנו מקרה שהגיע אתמול.

משה גפני: בן אדם אומר טעיתי, והוא טעה בסכום קטן, אז כתבו לו שהוא לא זכאי למענק מכיוון שהוא לא עומד בקריטריונים.

אוסאמה סעדי: גפני, באותו עניין.

אוסאמה סעדי: בוקר טוב, כבוד היושב-ראש, חבריי חברי הכנסת.

אוסאמה סעדי: אתה זוכר שבישיבת ועדת הכנסת לפני כמה ימים אתה העלית את הנושא הזה, שאתה מבקש ישיבה של ועדת הכספים על מנת לאשר את הכספים האלה?

אוסאמה סעדי: אישור מוועדת הכנסת.

משה גפני: כן.

אוסאמה סעדי: חשוב מאוד להאריך את התקופה הזאת, במיוחד לרואי חשבון, שהם בסוד העניינים, אז הם יודעים שיש לחץ ולא הגישו ולא הספיקו, אז חשוב מאוד.

אוסאמה סעדי: חשוב מאוד להאריך, להיעתר לבקשה הזאת.

אוסאמה סעדי: אני חושב שהיא בקשה מוצדקת בסך הכול.

מיקי לוי: אתה רוצה לצאת ולעשות טלפון?

אוסאמה סעדי: עניין אחר שקשור לדברים האלה, אני קיבלתי פניות מעצמאיים שהתחילו לקבל עכשיו דרישות – אתה זוכר שהעליתי את זה בוועדת הכנסת, ואמרנו שנעלה את זה בוועדת הכספים?

אוסאמה סעדי: התחילו לקבל דרישות מרשות המיסים להחזיר את המענקים כבר עכשיו.

אוסאמה סעדי: אז אני אומר, בואו נחכה עד - - -

משה גפני: אנחנו עוד עם הקורונה.

אוסאמה סעדי: אנחנו עם הקורונה.

אוסאמה סעדי: יכול להיות שבחודש הזה נכנס כסף, אז לא מגיע להם, אבל יכול להיות שחודשיים אחרי זה כן מגיע להם.

אוסאמה סעדי: תעשו את ההתחשבנות בסוף השנה, אחרי שנראה שאנחנו כבר מעבר לקורונה, אינשאללה.

משה גפני: מאה אחוז.

משה גפני: מקובל עליי.

אוסאמה סעדי: אבל למה מתחילים ללחוץ את העסקים, שרק התחילו לנשום עכשיו?

אוסאמה סעדי: אומרים להם תחזירו כסף עכשיו, עשרות אלפי שקלים.

ינון אזולאי: אייל, רק תגיד לי, לגבי 400 מיליון, אם רוצים לתת מענק גם מעל 400 מיליון, צריך לעשות שינוי חקיקה, או שאפשר אם יש כסף בתוך התקציב?

אייל לב ארי: לא, צריך חקיקה.

מיקי לוי: הייתה כאן התחייבות של שר האוצר שנתן לנו, מעל 400 מיליון שקל – אני זוכר טוב את היום הזה, עשיתי בלגן לא קטן.

מיקי לוי: בהתחלה היה בין 400-100, אחר כך הוא נתן אישור מעל 400 מיליון, שזו הייתה בשורה אמיתית.

מיקי לוי: אמיתית.

ינון אזולאי: מה נסגר, מה הם קיבלו מעל 400?

ינון אזולאי: אתה זוכר, גיא?

ינון אזולאי: יש לך את הנתון הזה?

גיא גולדמן: לדעתי הם קיבלו בארנונה.

ינון אזולאי: אני שואל על מענקים.

ינון אזולאי: מענקים הם לא קיבלו.

מיקי לוי: מה שקרה במענקים – מעל 400 מיליון שקל הסכימו לאשר עד 60% מההוצאות הקבועות בירידה.

מיקי לוי: אם זו השאלה.

ינון אזולאי: לא, הוא אומר לך שלא קיבלו כלום מלבד הארנונה.

ינון אזולאי: רק בארנונה.

מיקי לוי: לא, פטור מארנונה אלה שמעל 400 מיליון לא קיבלו, אני אומר לכם באחריות.

מיקי לוי: לא קיבלו, וזה מתעכב באיזשהו מקום.

מיקי לוי: היה סיכום.

ינון אזולאי: זה בסדר, אבל מה קורה עם המענק מעל 400? יש מענק או אין?

ינון אזולאי: הוצאות קבועות או כל דבר אחר.

ינון אזולאי: אין.

ינון אזולאי: אין.

ינון אזולאי: ואין אפשרות, רק בחקיקה?

אייל לב ארי: רק בחקיקה.

משה גפני: רבותיי.

משה גפני: חקיקה – הם צריכים לבוא ממש ביומיים-שלושה הקרובים עם חקיקה כדי להגדיל את המסגרת ונוכל לתקן.

משה גפני: אני רוצה הסכמה שלהם, אני לא רוצה ללכת עכשיו למלחמות.

משה גפני: נתחיל מהסוף ונחזור להתחלה.

משה גפני: אנחנו רוצים כמה תשובות.

משה גפני: א', אנחנו רוצים תשובה מעל 400 מיליון, מה עם המקרים האלה, ששר האוצר אמר כאן שהם זכאים למענקים.

משה גפני: אנחנו רוצים לדעת מה עם זה.

משה גפני: תן תשובה מפורטת, אחרת אני לא אתחיל את הדיונים עם כל הסיפור שאתם מבקשים.

משה גפני: אני רוצה תשובה.

משה גפני: תגידו שצריך חקיקה, אולי נתקן את זה בחוק שאמור להגיע בין כה וכה.

משה גפני: נראה מה עושים.

משה גפני: אבל שר האוצר הבטיח כאן בוועדה שמעל 400 זה גם.

משה גפני: אני יודע, אז קיבלתי טלפונים, אנשים היו מרוצים מהדבר הזה.

משה גפני: זה דבר אחד.

משה גפני: הדבר השני, מה שהעלה חבר הכנסת אזולאי, לגבי הנושא של הפרטים.

משה גפני: אנחנו רוצים לדעת כמה כסף אושר, כמה כסף יצא, לאילו סעיפים, כמה נשאר.

גיא גולדמן: יש לי אותם פה, נעביר לכם בכתב.

גיא גולדמן: אין בעיה.

משה גפני: בכתב.

משה גפני: אנחנו רוצים לדעת מה שהעלה חבר הכנסת אחמד טיבי, לגבי הנושא של המס שצרך לשלם על המענקים במקרה שהמציאות היא שאנחנו יודעים שהאנשים רעבים ללחם.

משה גפני: אנחנו רוצים לדחות את העניין של המס, או להגדיל את המענק בגובה המס או לוותר על המס בתקופת הקורונה.

משה גפני: הכול אנחנו מדברים על המצב הזה שהוא כאן.

משה גפני: כשהקורונה כאן, אנחנו מבקשים שיהיו פטורים ממס.

משה גפני: אנחנו רוצים תשובות.

משה גפני: יכול להיות שאנחנו נעשה בזה בעצמנו איזשהו פתרון, יכול להיות שלא נוכל, יכול להיות שלא יהיה לנו מספיק זמן עד הבחירות כדי לתקן את זה, אבל אנחנו רוצים להיפרד ממך בכנסת הזאת – כמובן תבוא בכנסת הבאה – עם טעם טוב בפה, שהבאת לנו את כל הפרטים.

משה גפני: תגיד אי אפשר מעל 400 מיליון, אלא רק בתיקון חקיקה.

משה גפני: תגיד שאפשר גם בלי תיקון חקיקה, ואנחנו נמצא פתרון כזה או אחר.

משה גפני: תביא את מה שהעלה חבר הכנסת טיבי, תגיד אי אפשר, יש מדיניות מס.

משה גפני: נחשוב גם אנחנו פה מה עושים.

משה גפני: ואת כל הדברים שהועלו כאן, אנחנו רוצים עליהם תשובות.

גיא גולדמן: בסדר גמור.

מיקי לוי: אני מקריא בדיוק, מצאתי.

מיקי לוי: גיא, בבקשה.

מיקי לוי: מתן ארנונה לעסקים מעל 400 מיליון שנפגעו ב-60% ומעלה.

מיקי לוי: בעקבות ההבנות שהיו פה, בוועדת הכספים – זה דבר דרמטי – קניון עם רשתות שיווק, חברות תיירות גדולות, וכולי.

מיקי לוי: זה סגור עם כולם.

מיקי לוי: מה קורה?

מיקי לוי: הנה, ציטוט מדויק.

ינון אזולאי: אתה מדבר על הארנונה, מיקי.

גיא גולדמן: אני איש משרד האוצר, אני יודע להגיד על ההחלטה שעברה בממשלה, אני לא יודע להגיד לך בעולם הארנונה.

ינון אזולאי: זו ארנונה, אתה צודק.

ינון אזולאי: אנחנו מדברים גם על מענק, למשל של ההוצאות הקבועות והדברים האלה, מעל 400 מיליון.

ינון אזולאי: הארנונה – אתה צודק.

ינון אזולאי: צריך לבדוק, הוועדה צריכה לבקש לדעת איפה זה עומד במשרד הפנים.

משה גפני: תודה רבותיי.

משה גפני: מה התאחדות משרדי הנסיעות?

ינון אזולאי: אל תשכח להצביע, אדוני, על הצווים.

רונן קרסו: מילה ברשותכם.

רונן קרסו: רונן קרסו, סגן יושב-ראש התאחדות סוכני הנסיעות.

רונן קרסו: רק מילה לחזק את כל מה שהיה בישיבה, לא אגזול יותר מחצי דקה.

רונן קרסו: הסיפור עם ה-400 מיליון, לא רק שהוא כואב, זה זועק לשמיים.

רונן קרסו: אנחנו דיברנו אתך, חבר הכנסת גפני, לפני, כי הרי אין היגיון ש-401 לא מקבל ו-399 מקבל הכול.

רונן קרסו: זה שחור או לבן, 0 או 1, אין באמצע.

רונן קרסו: זאת אומרת, אחד של מיליון לא רוצה לקבל יותר ממי שקיבל מה-350, הוא רוצה לקבל את המינימום.

רונן קרסו: אני כן יכול להגיד, לצערי – לצערי הרב – שיש חברה אחת שכרגע היא ממש בין חיים למוות כי כל פעם מבטיחים לה שיהיה טוב, יהיה טוב – אתם מכירים טוב ממני את האוצר.

משה גפני: מי זו החברה?

רונן קרסו: ובאמת מתגייסים - - - וחבר הכנסת גפני אכן אמר לנו כבר לפני חודש וחצי שזה בטיפולו.

משה גפני: מי זו החברה?

משה גפני: איזו חברה?

רונן קרסו: חברת תיירות כמובן, שלא עובדת, לא קיבלה שקל מהמדינה - - -

משה גפני: מהצפון?

משה גפני: מהצפון?

ינון אזולאי: החברה מהצפון?

רונן קרסו: שמה?

משה גפני: חברה מהצפון?

משה גפני: טוב, הכול בסדר.

רונן קרסו: המון המון תודה.

רונן קרסו: תודה על הדאגה.

משה גפני: גיא, אנחנו מבקשים, אם אתה לא מבטיח לנו, אני לא מצביע.

גיא גולדמן: אני מבטיח להביא תשובות למה שביקשת.

משה גפני: תשובות מסודרות ומדויקות.

משה גפני: גם הנושא של ה-400 מיליון – הנושא הזה, נחליט אנחנו, אם מוכרחים חקיקה, יכול להיות שאנחנו נצרף את זה לאחד מהחוקים שעכשיו צריך להביא.

ינון אזולאי: הרב גפני, אם אפשר התחייבות קטנה שהתשובה לא תתחיל אני מסביר, כי אז זה בטוח תשובה שלילית.

משה גפני: לא, אל תסביר, הוא צודק.

משה גפני: לא להסביר, רק נתונים.

משה גפני: תודה רבה.

משה גפני: צו להגדלת שיעור ההשתתפות בכוח העבודה ולצמצום פערים חברתיים כפי שקראתי בתחילת הישיבה.

משה גפני: מי בעד אישור הצו?

אייל לב ארי: צריך להקריא.

משה גפני: בבקשה, תקריאי את הצו.

משה גפני: להקריא את הצו.

אפרת ריץ: "צו להגדלת שיעור ההשתתפות בכוח העבודה ולצמצום פערים חברתיים (מענק עבודה) (הארכת תקופת הזכאות למענק סיוע לעצמאי ולשכיר בעל שליטה בחברת מעטים) (הוראת שעה מס' 2), התשפ"א-2021 – בתוקף סמכותי לפי הגדרת "תקופת הזכאות" בסעיף 18כד לחוק להגדלת שיעור ההשתתפות בכוח העבודה ולצמצום פערים חברתיים (מענק עבודה), התשס"ח-2007 (להלן-החוק), כנוסחו בסעיף 6 לחוק התכנית לסיוע כלכלי (נגיף הקורונה החדש) (הוראת שעה), התש"ף-2020 (להלן – חוק התכנית לסיוע כלכלי), ובאישור ועדת הכספים של הכנסת, אני מצווה לאמור: 1.

אפרת ריץ: מענק לפי פרק ג'3 לחוק כנוסחו בסעיף 6 לחוק התכנית לסיוע כלכלי יינתן לגבי התקופה שמיום י"ז באדר התשפ"א (1 במרס 2021) עד יום י"ח באייר התשפ"א (30 באפריל 2021) כאמור בפסקה (6) להגדרה "תקופת הזכאות" שבסעיף 18כד לחוק".

משה גפני: מי בעד אישור הצו – ירים את ידו.

משה גפני: מי נגד?

משה גפני: מי נמנע?

משה גפני: בעד אישור הצו – פה אחד

משה גפני: הצו אושר.

משה גפני: הצו השני בבקשה.

אפרת ריץ: "צו התכנית לסיוע כלכלי (נגיף הקורונה החדש) (הוראת שעה) (הארכת תקופת הזכאות למענק סיוע לעסקים בעד השתתפות בהוצאות קבועות) (מס' 2), התשפ"א- 2021 – בתוקף סמכותי לפי הגדרת "תקופת הזכאות" בסעיף 7 לחוק התכנית לסיוע כלכלי (נגיף הקורונה החדש) (הוראת שעה), התש"ף-2020 (להלן – החוק), ובאישור ועדת הכספים של הכנסת, אני מצווה לאמור: 1.

אפרת ריץ: מענק לפי פרק ו' לחוק יינתן לגבי התקופה שמיום י"ז באדר התשפ"א (1 במרס 2021) עד יום י"ח באייר התשפ"א (30 באפריל 2021) כאמור בפסקה (6) להגדרה "תקופת הזכאות" בסעיף 7 לחוק".

משה גפני: מי בעד אישור הצו – ירים את ידו.

משה גפני: מי נגד?

משה גפני: מי נמנע?

משה גפני: בעד אישור הצו – פה אחד

משה גפני: הצו אושר.

משה גפני: תודה רבה.

משה גפני: אני מודה לכם.

משה גפני: גיא, אני מבקש כמה שיותר מהר.

משה גפני: אין לנו היום מה לעשות, רק לטפל בזה.

משה גפני: הישיבה נעולה.